ΓΡΑΠΤΗ ΕΡΩΤΗΣΗ E-1196/97 υποβολή: Klaus Lukas (NI) προς την Επιτροπή (3 Απριλίου 1997)

Θέμα: Επιβολή εξωτερικών δασμών στο αλουμίνιο

Ο ερωτών βουλευτής πληροφορήθηκε ότι η επιβολή εξωτερικού δασμού από την ΕΕ στις εισαγωγές αλουμινίου από τρίτες χώρες οδήγησε σε σαφή μείωση της ανταγωνιστικότητας των ευρωπαϊκών επιχειρήσεων μεταποίησης του αλουμινίου.

Σύμφωνα με πληροφορίες, η επιβολή του εν λόγω εξωτερικού δασμού στο αλουμίνιο αποδεικνύεται ιδιαίτερα ευεργετική για την βιομηχανία αλουμινίου των συνδεδεμένων με την ΕΕ χωρών. Οι εν λόγω επιχειρήσεις μπορούν να εισάγουν τις απαραίτητες πρώτες και πρόσθετες ύλες χωρίς να καταβάλλουν τον εξωτερικό δασμό ή δασμό αντιντάμπιγκ, να παράγουν δικά τους προϊόντα μέσω επανάτηξης και να τα εξάγουν στην ΕΕ χωρίς να καταβάλλουν τον εν λόγω φόρο (και επομένως με χαμηλό κόστος).

- για ποιό λόγο η ΕΕ επιβάρυνε την εισαγωγή πρωτογενούς αλουμινίου με εξωτερικό δασμό;

- για ποιό λόγο επιβαρύνονται με τον δασμό αντιντάμπιγκ τα πρόσθετα υλικά (τα οποία είναι λιγοστά στην ΕΕ) που είναι απαραίτητα για την παραγωγή κράματος αλουμινίου όπως πχ. το πυρίτιο;

- ποιές εκτιμάται ότι είναι οι επιπτώσεις της επιβολής των εν λόγω δασμών στην ευρωπαϊκή μεταποιητική βιομηχανία;

- ποιές είναι οι συνέπειες των εν λόγω δασμών για την ευρωπαϊκή μεταποιητική βιομηχανία;

- βάσει των προαναφερθέντων, πόσες θέσεις εργασίας εκτιμάται ότι θα καταργηθούν;

- γιατί στους αντίστοιχους κανονισμούς δεν προβλέφθηκαν τα απαραίτητα μέτρα για να αποφευχθεί η μείωση της ανταγωνιστικότητας της ευρωπαϊκής μεταποιητικής βιομηχανίας;

- πως επιτεύχθηκε η αύξηση της ανταγωνιστικότητας των επιχειρήσεων στις χώρες που είναι συνδεδεμένες με την Ευρωπαϊκή Ένωση;

- ποιά μέτρα σκοπεύει να λάβει η Επιτροπή σχετικά με το εν λόγω ζήτημα;

Aπάντηση του Sir Leon Brittan εξ ονόματος της Επιτροπής (13 Μαΐου 1997)

Οι εισαγωγές ακατέργαστου αλουμινίου υπόκεινται σε τελωνειακό δασμό 6% κατ'αξίαν. Αυτό το ποσοστό προκύπτει από δασμολογικές υποχρεώσεις που ανέλαβε η Κοινότητα στο πλαίσιο της Παγκόσμιας Οργάνωσης Εμπορίου (ΠΟΕ). Οι εισαγωγές προελεύσεως συνδεδεμένων χωρών ή χωρών που έχουν προτιμησιακές συμφωνίες με την Κοινότητα (ΕΟΧ, ΑΚΕ) εξαιρούνται από την καταβολή αυτού του τελωνειακού δασμού. Αυτές οι εισαγωγές κατ'εξαίρεση αντιπροσωπεύουν περίπου το ήμισυ των κοινοτικών εισαγωγών.

Ο αντίκτυπος αυτών των δασμών στην ανταγωνιστικότητα της βιομηχανίας μεταποίησης είναι γενικά πολύ περιορισμένος. Πράγματι, υπολογίστηκε ότι ένας δασμολογικός συντελεστής της τάξεως του 6% μπορεί να έχει επίπτωση 0,5% στο τελικό κόστος ενός αλουμινένιου κουτιού. Για τα πιο επεξεργασμένα προϊόντα ο αντίκτυπος στο τελικό κόστος είναι ακόμη πιο περιορισμένος.

Εξάλλου, πρέπει να προσθέσουμε ότι η ευρωπαϊκή βιομηχανία μεταποίησης προστατεύεται επίσης έναντι του διεθνούς ανταγωνισμού. Φροντίζοντας να έχει συνέπεια, η δασμολογική δομή της Κοινότητας προστατεύει τα μεταποιημένα προϊόντα του αλουμινίου με μέσο τελωνειακό δασμό 7,5%.

Όσον αφορά τις εισαγωγές μεταλλικού πυριτίου, μόνο αυτές που προέρχονται από την Κίνα και τη Βραζιλία υπόκεινται σε δασμό αντιντάμπινγκ. Αυτοί οι ειδικοί δασμοί θεσπίστηκαν με βάση την κοινοτική νομοθεσία αντιντάμπινγκ με τους κανονισμούς (ΕΚ) 1607/92 της 22ας Ιουνίου 1992 ((ΕΕ L 170 της 25.06.1992. )) και 2305/92 της 4ης Αυγούστου 1992 ((ΕΕ L 222 της 07.08.1992 )).

Η επίπτωση αυτών των δασμών αντιντάμπινγκ στους χρήστες μεταλλικού πυριτίου είναι ελάχιστη, για δυο λόγους. Πρώτον, αυτοί οι επιπρόσθετοι δασμοί αφορούν μόνον δύο χώρες προμηθευτές. Δεύτερον, δυνάμει της χαμηλής περιεκτικότητας πυριτίου στα κράματα αλουμινίου (κατά μέσο όρο 2,25%) υπολογίστηκε ότι ο αντίκτυπος των δασμών αντιντάμπινγκ στα κράματα αλουμινίου είναι αμελητέος.

Όσον αφορά το προτιμησιακό πλεονέκτημα των συνδεδεμένων χωρών της Κοινότητας που κατήγγειλε το Αξιότιμο Μέλος του Κοινοβουλίου, πρέπει να σημειωθεί ότι τα δασμολογικά πλεονεκτήματα αυτών των χωρών θεσπίστηκαν με διμερείς ή πολυμερείς συμφωνίες με τις εν λόγω χώρες. Αυτές οι συμφωνίες αποτελούν μια μεταβατική φάση ενόψει της προσχώρησης αυτών των χωρών στην Κοινότητα. Με αυτήν την προοπτική οι συμφωνίες σύνδεσης καθιέρωσαν ένα πρόγραμμα αμοιβαίας απελευθέρωσης των εμπορικών συναλλαγών μεταξύ της Κοινότητας και αυτών των χωρών.

Εξάλλου, σε περισσότερο τεχνικό επίπεδο, πρέπει να προσδιοριστεί ότι, στο πλαίσιο αυτών των συμφωνιών, η Κοινότητα προσπάθησε να εγκρίνει εμπορικές συμπεριφορές που αποβλέπουν σε μια αρμονική και δίκαιη ανάπτυξη των συναλλαγών. Ιδιαίτερα, στον τομέα των κανόνων καταγωγής, οι συμφωνίες αυτές καθιέρωσαν την αρχή της μη επιστροφής (no drawback) τελωνειακών δασμών που θα εισπράττονται από τις εισαγόμενες ύλες (μη καταγωγής) που χρησιμοποιούνται στην κατασκευή προϊόντων τα οποία προορίζονται για συναλλαγές στο πλαίσιο των προτιμησιακών καθεστώτων που καθορίζονται σ'αυτές τις συμφωνίες.